寄贈曾裘父兼呈嚴黎二師
作者：趙蕃
朝代：宋

paragraphs: 憶昨初南渡，吾家住信州。
樞庭嘗牧守，詞掖舊淹留。
生世夫何晚，斯人不易求。
風流付篇翰，零落卧山邱。
尚友當論世，如公實並遊。
近功稱共學，爲僞說橫流。
白首無愆素，清名所得優。
百年安甕牖，萬里罷浮遊。
太守尊徐孺，鄉人慕少游。
成蹊自桃李，有臭別薰蕕。
久矣聞風義，因茲速置郵。
碧雲增悵望，石鼎怕冥搜。
王謝池臺古，嚴黎鐘磬幽。
林園小摇落，巖壑細雕鎪。
豈曰忘徵逐，懷哉困阻脩。
駏蛩終有合，鍼石詎難收。